b'\n_START_ARTICLE_\nSkivholme kirke\n_START_SECTION_\nInventar\n_START_PARAGRAPH_\nMariafiguren med barnet stammer fra en tidligere sidealtertavle og er datert mellom 1250 og 1300. M\xc3\xa5lt fra undersiden av hodekronen er figuren 114 cm h\xc3\xb8y og den er uthult p\xc3\xa5 baksiden. Hun sitter p\xc3\xa5 en benk med ansiktet vendt forover og er if\xc3\xb8rt fotsid kjole med et bredt belte rundt livet. I h\xc3\xb8yre h\xc3\xa5nd har hun holdt et scepter, dette er i nyere tid erstattet av en kule med et kors p\xc3\xa5. I venstre armkrok sitter Jesusbarnet if\xc3\xb8rt en fotsid drakt og han holder en bok i venstre h\xc3\xa5nd. _NEWLINE_Store deler av Mariafiguren har blitt reparert i nyere tid; de st\xc3\xb8rste endringene ble foretatt p\xc3\xa5 slutten av 1800-tallet. _NEWLINE_Figuren har opprinnelig v\xc3\xa6rt malt og i en innberetning fra 1808 beskriver presten figuren og skriver; \xc2\xabkl\xc3\xa6derne himmelbl\xc3\xa5\xc2\xbb._NEWLINE_D\xc3\xb8pefonten av granitt er fra tiden da kirken ble oppf\xc3\xb8rt og har hatt en omskiftelig tilv\xc3\xa6relse. I forbindelse med et kirkeettersyn i 1803 fremg\xc3\xa5r det at kirken ikke har noen d\xc3\xb8pefont og etter all sannsynlighet var fonten plassert ute p\xc3\xa5 selve kirkeg\xc3\xa5rden. I 1832 omtales fonten igjen._NEWLINE_I begynnelsen av 1890-tallet ble d\xc3\xb8pefonten hugget om og endret utseende. Det ble hugget av tre tommer fra den \xc3\xb8verste kanten p\xc3\xa5 kummen, slik at denne n\xc3\xa5 er ca. 45 cm h\xc3\xb8y._NEWLINE_D\xc3\xa5psfatet er av messing og er fra 1893, d\xc3\xa5pskannen er fra 1874 og utf\xc3\xb8rt i tinn. Kirken har ogs\xc3\xa5 en d\xc3\xa5pskanne av porselen av nyere dato._NEWLINE_Altertavlen med krusifikset er tegnet og utf\xc3\xb8rt av Curt E. Frandsen og ble satt opp i kirken i 1986. _NEWLINE_Prekestolen og himmelen er utf\xc3\xb8rt i ek og er antakelig laget av landsbysnekkeren Morten fra Skovby i 1600-1605._NEWLINE_Kirken har en presterekketavle som er omdannet fra et epitafium fra 1676 over prost Jacob Bundesen Randers d\xc3\xb8d 1676 og ektefellen Inger Christiansdatter. Den lokale snekkeren H. W\xc3\xb8rtz omarbeidet epitafiet i 1890 ved \xc3\xa5 rense og bone det og C. Andersen malte fortegnelsen over alle prester som har tjent i Skivholme og Skovby etter reformasjonen. Selve innskriften ble forgylt i 1922. Presterekketavlen er hengt opp p\xc3\xa5 sydveggen i t\xc3\xa5rnrommet. _NEWLINE_Kirkeskipet er en kopi av tremastskonnerten  \xc2\xabFulton\xc2\xbb og kom til kirken i 1997. Den er bygget og gitt av Leo Holsting fra  Aarhus. Under byggingen av skipet er det benyttet flere forskjellige trematerialer; ek, furu og mahogni samt epletre fra hagen som tilh\xc3\xb8rer Skivholme presteg\xc3\xa5rd. Under en luke bak byssa er det plassert en messingbeholder hvor skipspapirene blir oppbevart._NEWLINE_Skipet er 184 cm langt og har en h\xc3\xb8yde p\xc3\xa5 94 cm._NEWLINE_Skivholme kirke har to orgeler, det ene st\xc3\xa5r i t\xc3\xa5rnrommet. Det ble bygget av A.C. Zachariassen fra \xc3\x85rhus i 1924 og har en fasade tegnet av Erik Jensen._NEWLINE_Kirkens nyeste orgel er fra 1978 og er bygget av Gunnar Fabricius Husted med fasade tegnet av Arne Karlsen. Orgelet har syv stemmer, en manual og pedal.\n_START_SECTION_\nKalkmaleriene\n_START_PARAGRAPH_\nSkivholme kirke har kalkmalerier fra minst tre perioder; 1100-1200-tallet, fra siste del av 1400-tallet og fra 1503._NEWLINE_De ble avdekket og restaurert f\xc3\xb8rste gang av Julius Magnus-Petersen i 1896\xe2\x80\x9399 etter initiativ av Nationalmuseet._NEWLINE_De eldste kalkmaleriene er p\xc3\xa5 nordveggen i koret og p\xc3\xa5 overveggen i skipets \xc3\xb8stfag, de som er fra 1400-tallet befinner seg i skipets \xc3\xb8stfag. Maleriene fra 1503 finner man i alle hvelv og i t\xc3\xa5rnrommet.'